Финска Демократска Република основана је 1. децембра 1939. године у финском пограничном граду Теријокију (данас Зеленогорск, Русија). Током њеног постојања, фински комуниста Ото Кусинен био је председник владе. Владу су сачињавали фински комунисти, који су побегли у Совјетски Савез након Финског грађанског рата 1918. године. Ова влада је себе сматрала прелазном, а циљ јој је био долазак до Хелсинкија, где је требало да буде формирана влада састављена од разних политичких групација и партија.